
[bookmark: TextBodyBegin]Europa-Parlamentet,
–	der henviser til Den Europæiske Unions almindelige budget for regnskabsåret 2024[footnoteRef:1], [1:  	EUT L, 2024/207, 22.2.2024, ELI: http://data.europa.eu/eli/budget/2024/207/oj.] 

–	der henviser til Den Europæiske Unions konsoliderede årsregnskab for regnskabsåret 2024 (COM(2025)0359 – C10‑0152/2025)[footnoteRef:2], [2:  	EUT C, C/2025/4944, 13.10.2025, ELI: http://data.europa.eu/eli/C/2025/4944/oj.] 

–	der henviser til Regionsudvalgets årsberetning til dechargemyndigheden om de interne revisioner, der er foretaget i 2024,
–	der henviser til Revisionsrettens årsberetning om budgetgennemførelsen i regnskabsåret 2024, med institutionernes svar[footnoteRef:3], [3:  	EUT C, C/2025/5409, 8.10.2025, ELI: http://data.europa.eu/eli/C/2025/5409/oj.] 

–	der henviser til Revisionsrettens erklæring[footnoteRef:4] for regnskabsåret 2024 om regnskabernes rigtighed og de underliggende transaktioners lovlighed og formelle rigtighed, jf. artikel 287 i traktaten om Den Europæiske Unions funktionsmåde, [4:  	EUT C, C/2025/5407, 13.10.2025, ELI: http://data.europa.eu/eli/C/2025/5407/oj. ] 

–	der henviser til artikel 314, stk. 10, og artikel 317, 318 og 319 i traktaten om Den Europæiske Unions funktionsmåde,
–	der henviser til Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012[footnoteRef:5], særlig artikel 59, 118, 260, 261 og 262, [5:  	EUT L 193 af 30.7.2018, s. 1, ELI: http://data.europa.eu/eli/reg/2018/1046/oj.] 

–	der henviser til Europa-Parlamentets og Rådets forordning (EU, Euratom) 2024/2509 af 23. september 2024 om de finansielle regler vedrørende Unionens almindelige budget[footnoteRef:6], særlig artikel 59, 118, 266, 267 og 268, [6:  	EUT L, 2024/2509, 26.9.2024, ELI: http://data.europa.eu/eli/reg/2024/2509/oj.] 

–	der henviser til forretningsordenens artikel 102 og bilag V,
–	der henviser til betænkning fra Budgetkontroludvalget (A10-0056/2026),
1.	meddeler Regionsudvalgets generalsekretær decharge for gennemførelsen af Regionsudvalgets budget for regnskabsåret 2024;
2.	fremsætter sine bemærkninger i nedenstående beslutning;
3.	pålægger sin formand at sende denne afgørelse og beslutningen, der er en integrerende del heraf, til Regionsudvalget, Rådet, Kommissionen og Revisionsretten og drage omsorg for, at de offentliggøres i Den Europæiske Unions Tidende (L-udgaven).

2. Europa-Parlamentets beslutning af 29. april 2026 med bemærkningerne, der er en integrerende del af afgørelsen om decharge for gennemførelsen af Den Europæiske Unions almindelige budget for regnskabsåret 2024, Sektion VII - Regionsudvalget (2025/2152(DEC))
Europa-Parlamentet,
–	der henviser til sin afgørelse om decharge for gennemførelsen af Den Europæiske Unions almindelige budget for regnskabsåret 2024, Sektion VII - Regionsudvalget,
–	der henviser til forretningsordenens artikel 102 og bilag V,
–	der henviser til betænkning fra Budgetkontroludvalget (A10-0056/2026),
A. 	der henviser til, at dechargemyndigheden, samtidig med at den understreger, hvor særligt vigtigt det er at styrke EU-institutionernes demokratiske legitimitet yderligere, som led i dechargeproceduren ikke blot vurderer udgifternes lovlighed og formelle rigtighed, men også foretager en evaluering af Unionens udgifter til at forbedre gennemsigtigheden og ansvarligheden og gennemføre princippet om præstationsbaseret budgettering og god forvaltning af menneskelige ressourcer, med henblik på at opnå målbare resultater for borgerne, navnlig på lokalt og regionalt niveau; 
B. 	der henviser til, at Regionsudvalget ("udvalget") er en politisk forsamling med 329 medlemmer (og 329 suppleanter), som er valgt i regioner, byer, landsbyer og kommuner i Unionens 27 medlemsstater, og som spiller en central institutionel rolle i forbindelse med Unionens samhørighedspolitik ved at repræsentere de regionale og lokale myndigheder og fungere som et rådgivende organ for EU-institutionerne, og at det har til opgave at bidrage til Unionens politikudformning og beslutningsproces set fra de lokale og regionale myndigheders synspunkt og samtidig medvirke til at gøre Unionen mere effektiv og bringe den tættere på sine borgere; 
C.	der henviser til, at hvor det i visse tilfælde er obligatorisk for Kommissionen eller Rådet at høre udvalget, så kan udvalget også vedtage udtalelser på eget initiativ, og det har et bredt høringsområde som fastlagt i traktaterne, der gør det muligt for det at blive hørt af Parlamentet;
D.	der henviser til, at udvalgets aktiviteter er fastlagt på grundlag af dets overordnede politiske strategi som beskrevet i dets beslutning af 2. juli 2020 om dets prioriteter for 2020-2025[footnoteRef:7], og at udvalget vedtog tre politiske prioriteter for sin 2020-2025-mandatperiode, ledsaget af tre kommunikationskampagner: at bringe Europa tættere på borgerne, opbygge modstandsdygtige regional- og lokalsamfund og fremme samhørighed som en grundlæggende værdi for EU; [7:  	Det Europæiske Regionsudvalgs resolution – Det Europæiske Regionsudvalgs prioriteter for 2020-2025 – Landsbyer, byer og regioner bringer Europa tættere på borgerne (EUT C 324 af 1.10.2020, s. 8).] 

E. 	der henviser til, at de lokale og regionale myndigheder tegner sig for en tredjedel af de offentlige udgifter, halvdelen af de offentlige investeringer og en fjerdedel af skatteindtægterne, og at de i mange medlemsstater har kompetencer på nøgleområder såsom uddannelse, økonomisk udvikling og samhørighed, miljø, social beskyttelse, sundhed og tjenesteydelser af almen interesse, og at koordinering på lokalt, regionalt og nationalt niveau og EU-niveau derfor øger legitimiteten af lovgivningen, forbedrer ansvarsfølelsen og tjener borgernes interesser mere effektivt og derudover bidrager til overvågning og gennemførelse af EU's udgifter med territorial indvirkning, samtidig med at det sikres, at ingen lades i stikken;
F.	der henviser til, at udvalget forfølger sit politiske mål om at styrke sin deltagelse i hele Unionens politiske og lovgivningsmæssige proces, samtidig med at det skaber en mere håndgribelig forbindelse til EU-borgerne, da det bruger udvalgets medlemmer som stærke opinionsdannere i deres lokalsamfund og i deres nationale sammenslutninger af lokale og regionale myndigheder;
G.	der henviser til, at udvalget har udpeget ni nøgleprioritetsområder med henblik på at gøre sin indsats mere strategisk og virkningsfuld i 2024: udvidelse af Unionen og støtte til Ukraine demokrati og bedre regulering modstandsdygtighed den grønne pagt – going local konkurrenceevne, industri, SMV'er, reguleringsmæssige lempelser og erhvervsbeskatning optimering af gennemførelsen af og kommunikationen om Unionens samhørighedspolitik håndtering af den tredobbelte globale krise beskæftigelse, ligestilling og socialpolitik fremme af Unionens støtte til regionale innovationsøkosystemer; 
H.	der henviser til, at Europa-Parlamentets og Rådets forordning (EU) 2021/1060[footnoteRef:8] om Unionens samhørighedspolitik og finansiering mellem 2021 og 2027, der trådte i kraft i juli 2021, indeholder henvisninger til princippet om partnerskab og flerniveaustyring, som støttes af udvalget og Parlamentet, og som indebærer inddragelse af Unionens regioner og deres lokale og regionale myndigheder; [8:  	Europa-Parlamentets og Rådets forordning (EU) 2021/1060 af 24. juni 2021 om fælles bestemmelser for Den Europæiske Fond for Regionaludvikling, Den Europæiske Socialfond Plus, Samhørighedsfonden, Fonden for Retfærdig Omstilling og Den Europæiske Hav‑, Fiskeri‑ og Akvakulturfond og om finansielle regler for nævnte fonde og for Asyl‑, Migrations‑ og Integrationsfonden, Fonden for Intern Sikkerhed og instrumentet for finansiel støtte til grænseforvaltning og visumpolitik (EUT L 231 af 30.6.2021, s. 159, ELI: http://data.europa.eu/eli/reg/2021/1060/oj).] 

I.	der henviser til, at de over 400 nationale og regionale programmer, der er indført i forbindelse med gennemførelsen af Unionens samhørighedspolitik i programmeringsperioden 2021-2027, har stillet ca. 380 mia. EUR til rådighed under forskellige fonde til at tackle de økonomiske, sociale og miljømæssige udfordringer, som Unionens regioner, byer, landsbyer og kommuner står over for;
J.	der henviser til, at Europa-Parlamentets og Rådets forordning (EU) 2021/241[footnoteRef:9] om oprettelse af Unionens genopretnings- og resiliensfacilitet trådte i kraft den 19. februar 2021 og udgør retsgrundlaget for fordeling af midler og lån på op til 672,5 mia. EUR (i 2018-priser) til medlemsstaterne mellem 2021 og 2026 og også har til formål at støtte økonomisk, social og territorial samhørighed og afhjælpe forskellene mellem Unionens regioner;  [9:  	Europa-Parlamentets og Rådets forordning (EU) 2021/241 af 12. februar 2021 om oprettelse af genopretnings- og resiliensfaciliteten (EUT L 57 af 18.2.2021, s. 17, ELI:  http://data.europa.eu/eli/reg/2021/241/oj).] 

K.	der henviser til, at udvalget som en EU-institution i henhold til finansforordningen skal vedtage sit eget årsregnskab, der er udarbejdet i overensstemmelse med de regnskabsregler, som Kommissionens regnskabsfører har fastlagt (Unionens regnskabsregler) og på grundlag af de internationale regnskabsstandarder for den offentlige sektor, som i sidste ende er blevet konsolideret til Unionens regnskabsregler;
1.	bemærker, at udvalgets budget falder ind under udgiftsområde 7, "Europæisk offentlig forvaltning" (udgiftsområde 7) i den flerårige finansielle ramme (FFR), som i 2024 beløb sig til i alt 13,3 mia. EUR, dvs. 6,9 % af Unionens udgifter; bemærker, at udvalgets budget i 2024 udgjorde 0,92 % af bevillingerne under FFR-udgiftsområde 7; 
2.	bemærker, at Revisionsretten i sin årsberetning for regnskabsåret 2024 undersøgte en stikprøve på 70 transaktioner under udgiftsområde "Administration", det samme antal som i 2023; bemærker, at Revisionsretten anfører, at administrationsudgifter omfatter udgifter til menneskelige ressourcer, herunder udgifter til pensioner, som i 2024 tegnede sig for ca. 69 % af de samlede administrationsudgifter, samt udgifter til bygninger, udstyr, energi, kommunikation og informationsteknologi (IT), og at dens revisioner gennem mange år viser, at der generelt kun er lav risiko forbundet med administrationsudgifter;
3.	bemærker, at 16 (23 %) af de 70 transaktioner var behæftet med fejl, men at Revisionsretten på grundlag af de tre fejl, der blev kvantificeret, anslår, at fejlforekomsten er under væsentlighedstærsklen; bemærker, at Revisionsrettens beretning ikke konstaterede nogen specifikke problemer vedrørende udvalget;
4.	bemærker, at samhørighedspolitikken bidrager væsentligt til borgernes tillid til Unionen ved at give konkrete og synlige resultater gennem regionale og lokale projekter, hvilket styrker legitimiteten af Unionens indsats i praksis; understreger, at udvalget i denne sammenhæng spiller en central rolle med hensyn til at bringe EU-borgerne tættere på Unionens beslutningstagning;
Budgetmæssig og økonomisk forvaltning
5. 	bemærker på baggrund af udvalgets årlige aktivitetsrapport for 2024 ("årsberetningen"), at udvalgets endeligt vedtagne budget var på 123 178 345 EUR i 2024, herunder ændringsbudget nr. 5/2024 (vedrørende løn), hvilket svarer til en stigning på 6 502 953 EUR (dvs. 5,60 %) i forhold til 2023; bemærker med tilfredshed, at gennemførelsesgraden for udvalgets forpligtelsesbevillinger i 2024 udgjorde 99,9 % for det pågældende år (det samme som i 2023), og at udnyttelsesgraden for betalingsbevillingerne for det pågældende år steg fra 91,20 % i 2023 til 91,90 % i 2024; glæder sig endvidere over, at udnyttelsesgraden for C8-bevillinger (fremført fra 2023 til 2024) steg fra 85 % i 2023 til 92,20 % i 2024, mens de bevillinger, der blev fremført fra 2023 til 2024, udgjorde 12 578 853 EUR sammenlignet med 10 540 464 EUR i det foregående år; roser udvalget, som takket være en optimering af budgetplanlægningen og -gennemførelsen har haft konstant høje budgetgennemførelsesgrader i årenes løb, set i lyset af det vedvarende pres på budgetterne; anerkender i den forbindelse den strukturelle underfinansiering af udvalget, navnlig i lyset af dets rolle som en innovativ frontløber og sted for afprøvning af praksis, der kan gavne Unionens forvaltning i bredere forstand, og anerkender dets behov for yderligere ressourcer, så det kan nå sine mål effektivt under overholdelse af budgetdisciplinen; 
6.	understreger, at udvalgets høje budgetgennemførelsesgrader og lave fejlforekomster viser, at en decentraliseret gennemførelse tæt på de regionale og lokale myndigheder kan sikre både forsvarlig økonomisk forvaltning og håndgribelige resultater for borgerne, samtidig med at behovet for yderligere ressourcer anerkendes; opfordrer Kommissionen til inden for rammerne af sit institutionelle mandat at inddrage udvalget fuldt ud i overvågningen og evalueringen af Unionens udgifter, herunder i forbindelse med beslutninger, der vedrører Unionens budget for perioden efter 2027, for yderligere at styrke ansvarligheden, gennemsigtigheden og præstationen af samhørighedsprojekter, der har til formål at mindske de økonomiske, sociale og territoriale forskelle;
7.	bemærker, at udnyttelsesgraden for C1-bevillinger på budgetpost 1 0 0 0 "Kontorudgifter for medlemmer" faldt fra 76,20 % i 2023 til kun 13,90 % i 2024; noterer sig udvalgets forklaring om, at godtgørelser af kontorudgifter for 2024 blev gennemført i begyndelsen af 2025 med C8-bevillinger; bemærker, at udvalget har afhjulpet den lave udnyttelsesgrad i 2023 for C8-bevillinger på budgetpost 2 0 0 7 "Indretning af lokaler" ved at undgå at starte store byggeprojekter i slutningen af året og ved at foretage mellemliggende betalinger i forbindelse med langsigtede projekter for at undgå forsinkede fakturabetalinger; bemærker dog, at udnyttelsesgraden for denne posts C1-bevillinger faldt fra 99,20 % i 2023 til 51,90 % i 2024 på grund af timingen af renoveringen af nogle af udvalgets elevatorer;
8.	bemærker på baggrund af årsberetningen, at udvalget i løbet af 2024 gennemførte 42 overførsler for i alt 2,7 mio. EUR, heraf 37 interne overførsler for i alt 1,1 mio. EUR og fem eksterne overførsler for i alt 1,6 mio. EUR, hvoraf ca. 1 mio. EUR blev overført til budgetposter, der dækker eller styrker poster såsom årlige lejebetalinger, afholdelse af en intern udvælgelsesprøve, IT-udgifter og indretning af lokaler til et medieområde, der skal bruges af både udvalget og Det Europæiske Økonomiske og Sociale Udvalg ("EØSU"); 
9.	bemærker i forbindelse med Ruslands angrebskrig mod Ukraine, at udvalget i 2024 fortsat var ramt af stigende omkostninger til energi, transport og indkvartering og af indekseringsmekanismer knyttet til inflationsraten, som har haft en direkte eller indirekte indvirkning på bl.a. udgifter til råstoffer, eksterne kontrahenter, energi, rejser, leje, leasing og vedligeholdelse af bygninger; bemærker, at stigningen i de kumulative omkostninger i forbindelse med indekseringen fra 2022 til 2025 udgjorde + 21,50 % for betalinger i forbindelse med leje og leasing af bygninger og + 15 % for vedligeholdelses- og sikkerhedskontrakter, og at de gennemsnitlige omkostninger for et medlem, der rejser til og fra Bruxelles, steg fra 1 200 EUR til 1 620 EUR mellem 2022 og 2024; bemærker i den forbindelse, at antallet af udvalgets budgetoverførsler steg fra 31 i 2023 til 42 i 2024, til dels for at dække kontrakter, der var påvirket af høj inflation og indeksering; roser udvalgets og EØSU's fælles indsats for at sikre et bedre institutionelt samarbejde gennem digitalisering og fælles indkøb; glæder sig over udvalgets fornyede foranstaltninger til energibesparelse i 2024, som er afgørende for at afbøde virkningerne af stigende energiomkostninger; erkender dog nødvendigheden af, at alle EU-institutioner forbedrer deres budgetforvaltning ved også at tage højde for prisudsving, navnlig i energisektoren, når de indgår kontrakter med tjenesteudbydere;
10.	opfordrer udvalgets administration til aktivt at fastlægge og gennemføre omkostningsbesparende foranstaltninger, herunder gennem øget brug af hybridmødeteknologi, optimering af bygningsbrug, konsolidering af administrative aktiviteter og begrænsning af unødvendige logistikudgifter; anmoder om regelmæssige statusrapporter om de gennemførte foranstaltninger og de opnåede besparelser;
11.	bemærker, at de betalinger, der blev foretaget til udvalgets medlemmer fra budgetpost 1 0 0 4, steg fra 7 955 968 EUR i 2023 til 8 036 613 EUR i 2024, hvilket svarer til en stigning på 1 % (et fald fra + 20 % det foregående år); bemærker, at der i 2024 blev foretaget 8 231 betalinger i forbindelse med rejseudgifter, 4 188 betalinger i forbindelse med rejsedagpenge, 7 303 betalinger i forbindelse med mødedagpenge for fysisk deltagelse og 164 betalinger i forbindelse med fjerndeltagelse; noterer sig på baggrund af udvalgets opfølgning på de bemærkninger, som Parlamentet fremsatte i dechargebeslutningen fra 2023 ("opfølgningsrapporten"), at udvalget vedtog et revideret sæt regler om godtgørelse af rejseudgifter og udbetaling af godtgørelser til udvalgets medlemmer i 2024 med en række foranstaltninger, der har til formål at reducere unødvendige omkostninger og kulstofudledningen som anbefalet af Parlamentet i tidligere beslutninger om decharge; 
12.	bemærker, at budgettet for tjenesterejser (bevillinger for det pågældende år) steg med 13,60 % fra 420 833 EUR i 2023 til 478 050 EUR i 2024, og at budgetgennemførelsesgraden var på ca. 80 % i 2024 (svarende til gennemførelsesgraden i 2023); bemærker, at denne stigning skyldtes en stigning i antallet af tjenesterejser fra 574 i 2023 til 810 i 2024, hvoraf 268 tjenesterejser var knyttet til udvalgets afholdelse af et topmøde i Mons, der markerede udvalgets 30-års jubilæum i 2024;
13.	bemærker et fald i det pågældende års bevillinger til tolketjenester på ca. 10 % fra 4,167 mio. EUR i 2023 til 3,737 mio. EUR i 2024 og en gennemførelsesgrad på 64,80 % i 2024, hvilket er et fald fra 67,30 % i 2023; 
14.	bemærker, at udvalgets nuværende regler fastsætter de faste dagpenge for videomøder til 50 % af de faste dagpenge for fysisk deltagelse, idet sidstnævnte udgør 367 EUR og førstnævnte 186,50 EUR efter indeksering; bemærker, at det samlede beløb, der blev udbetalt i faste dagpenge for videomøder forblev lavt i forhold til tidligere år, efter at der blev registreret en betydelig tilbagevenden til møder med fysisk deltagelse i 2023; bemærker ikke desto mindre en lille stigning i det udbetalte beløb fra 32 632 EUR i 2023 til 38 104 EUR i 2024; noterer sig på baggrund af udvalgets svar på spørgeskemaet fra Parlamentets Budgetkontroludvalg i forbindelse med decharge for 2024-budgettet ("spørgeskemaet"), at kun møder i udvalgets ikkevedtægtsbestemte organer kan afholdes online eller i hybridformat, og at fjerndeltagelse overvåges via Interactioplatformen og udtræk af csv-filer derfra; opfordrer udvalget til at styrke gennemsigtigheden og hensigtsmæssigheden af ordningen for godtgørelse for fjerndeltagelse med henblik på at styrke offentlighedens tillid og understreger, at økonomisk kompensation for fjerndeltagelse skal være strengt begrundet; bemærker, at samtidig med, at fjerndeltagelse er et vigtigt instrument for moderne institutioner, da den reducerer mødeomkostningerne og muliggør en bredere deltagelse, kan ydelsen af en nedsat godtgørelse for udvalgets organers fjerndeltagelse i møder, som er begrænset til visse typer af arrangementer, dog være en forholdsmæssig og fair foranstaltning, der afspejler medlemmernes ansvar og kravene til forberedelse; bemærker imidlertid, at det er vigtigt at sikre gennemsigtighed og forholdsmæssighed med hensyn til størrelsen af sådanne godtgørelser, hovedsagelig hvor der er forskelle mellem EU-organerne med hensyn til fjerndeltagelse; mener, at det nuværende niveau for dagpenge for videomøder kræver yderligere begrundelse vedrørende omkostningseffektivitet, forholdsmæssighed og offentlig accept; opfordrer til en bredere og mere systematisk anvendelse af formater til afholdelse af online- og hybridmøder, hvor det er relevant, for at reducere rejserelaterede udgifter, øge omkostningseffektiviteten, begrænse miljøpåvirkningen og forbedre offentlighedens tillid til en forsigtig anvendelse af EU-midler og anmoder om, at der foretages en vurdering af muligheden for at tilpasse udvalgets regler til EØSU's regler, eller at der angives en klar og gennemsigtig begrundelse for at opretholde en differentieret ordning;
15.	bemærker med tilfredshed på baggrund af spørgeskemaet og opfølgningsrapporten, at trods en yderligere stigning i antallet af behandlede fakturaer, faldt den gennemsnitlige betalingstid fra 21,88 dage i 2023 til 18,46 dage i 2024; roser udvalget for at nå op på en høj procentdel (83 %) af fakturaer, der blev modtaget elektronisk i 2024;
Intern forvaltning, præstation og intern kontrol
16.	anerkender, at udvalget spiller en grundlæggende rolle med hensyn til at bidrage til Unionens politikudvikling og beslutningsprocesser ved at repræsentere de lokale og regionale myndigheders interesser i Unionen, og at det dermed bringer Europa tættere på borgerne og øger EU-lovgivningens demokratiske legitimitet; bemærker på baggrund af årsberetningen, at rapporteringen om udvalgets præstation for 2024 som led i dets årlige operationelle plan var baseret på 26 mål, hvis opfyldelse blev vurderet ved hjælp af 87 kvantitative indikatorer; opfordrer udvalget til at styrke de resultat- og effektorienterede indikatorer yderligere for bedre at påvise effekten og merværdien af udvalgets aktiviteter for Unionens politikker; der henviser til, at målene for størstedelen af disse indikatorer (ca. 74 %) blev opnået med en sats på 90 % eller mere, seks blev delvis opnået med en sats på under 90 %, og seks blev ikke opnået; bemærker på baggrund af spørgeskemaet, at udvalget gennemførte en omfattende planlægnings- og rapporteringscyklus, som omfattede indførelsen af et centralt risikoregister og en risikovurdering for alle mål i den årlige operationelle plan i 2024; opfordrer udvalget til fortsat at arbejde på præstationsforbedring og effektivitet; glæder sig over udvalgets bestræbelser på at indføre reformerende og innovative løsninger, strømline administrationen og undgå overlappende roller med andre organer;
17.	understreger relevansen og den strategiske værdi af præstationsindikatorer og opfordrer udvalget til at konsolidere sin indikatorramme yderligere og sikre rapportering af resultater og effekt snarere end blot administrativ aktivitet;
18	bemærker, at udvalget varetager sin opgave gennem udtalelser, der henviser til lovgivningsforslag fra Kommissionen (anmodninger om udtalelser), initiativudtalelser, som opfordrer EU-institutionerne til at træffe foranstaltninger, og resolutioner, der fremhæver udvalgets holdning til specifikke emner; bemærker, at udvalget i 2024 vedtog 53 udtalelser (det samme som i 2023) og fire resolutioner (seks i 2023); anerkender udvalgets politiske resultater i 2024 og dets rolle med hensyn til at integrere lokale og regionale perspektiver i Unionens politiske beslutningsproces og dermed øge borgernes inddragelse;
19. 	bemærker med tilfredshed på baggrund af udvalgets årlige effektrapport for 2024 ("effektrapporten") udvalgets politiske resultater i 2024 vedrørende dets tre politiske prioriteter for 2020-2025, hvorigennem udvalgets rolle i udformningen af Unionens politik på regionalt og lokalt plan styrkes; bemærker, at udvalgets input fra erklæringer og henstillinger fra udtalelser har haft en indvirkning på centrale EU-politikområder, som f.eks. klimaændringer, natur, energi og grøn økonomi (f.eks. via rapporten om den grønne pagt 2.0, som påvirkede Rådets konklusioner, og udvalgets udtalelse om Europa-Parlamentets og Rådets forordning (EU) 2024/1991[footnoteRef:10]), transport (f.eks. via udvalgets udtalelse om pakken om grønnere godstransport, som påvirkede relevante udkast til Parlamentets betænkninger) og sundhed (f.eks. via udvalgets udtalelse om Europa-Parlamentets og Rådets forordning (EU) 2025/327[footnoteRef:11], som påvirkede den endelige kompromistekst); bemærker med tilfredshed, at udvalgets forslag påvirkede Kommissionens beslutninger om at iværksætte et pilotprojekt til en værdi af 23 mio. EUR til medfinansiering af regioner og byer med henblik på reintegrering af langtidsledige på arbejdsmarkedet og om at lancere den ambitiøse, første europæiske plan nogensinde for økonomisk overkommelige boliger, der omhandler energi, fattigdom og bæredygtige boliger og bekræfter, at adgangen til en bolig er en grundlæggende ret; bemærker endvidere, at den erklæring, der blev vedtaget på det europæiske topmøde for regioner og byer, der fandt sted i marts 2024 i Mons, gav input til Det Europæiske Råds strategiske dagsorden og Kommissionens politiske retningslinjer; [10:  	Europa-Parlamentets og Rådets forordning (EU) 2024/1991 af 24. juni 2024 om naturgenopretning og om ændring af forordning (EU) 2022/869 (EUT L, 2024/1991, 29.7.2024, ELI: http://data.europa.eu/eli/reg/2024/1991/oj).]  [11:  	Europa-Parlamentets og Rådets forordning (EU) 2025/327 af 11. februar 2025 om det europæiske sundhedsdataområde og om ændring af direktiv 2011/24/EU og forordning (EU) 2024/2847 (EUT L, 2025/327, 5.3.2025, ELI: http://data.europa.eu/eli/reg/2025/327/oj). ] 

20. 	støtter i betragtning af udvalgets vigtige rolle med hensyn til at øge EU-lovgivningens demokratiske legitimitet gennem aktiv koordinering af regionale og lokale myndigheder udvalget i dets bestræbelser på at udarbejde målrettede, forholdsmæssige og evidensbaserede territoriale konsekvensanalyser, hvor de skaber klar værdi for lovgivningsprocessen; bemærker med tilfredshed, at udvalget har skabt en fuldt udbygget mekanisme for høring af interessenter med henblik på at indsamle synspunkter, inden det afgiver sine udtalelser, takket være inddragelsen af forskellige lokale og regionale netværk, alliancer og knudepunkter; glæder sig over, at der også tages hensyn til synspunkter hos partnere i lande uden for Unionen gennem f.eks. Den Europæiske Alliance af Byer og Regioner for Genopbygning af Ukraine og Den Regionale og Lokale Euro-Middelhavsforsamling; 
21. 	noterer sig udvalgets bredere engagement i Unionens politiske og lovgivningsmæssige cyklus, der muliggøres af dets rammer for samarbejde med Kommissionen, Parlamentet og Den Europæiske Investeringsbank; understreger, at det er vigtigt at indbyde udvalgets og EØSU's medlemmer til parlamentariske møder, der falder ind under deres kompetenceområder; 
22.	bemærker, at udvalget i 2024 gennemførte fem høringer af regionale knudepunkter, to høringer af ekspertgruppen om nærhedsprincippet og afsluttede to vurderinger samt to "Fit for Future"-udtalelser; opfordrer udvalget til at fortsætte med at give nyttige og relevante input, som f.eks. data fra felten og analyser, til EU-institutioner og andre målgrupper for Unionens politikker;
23.	bemærker med tilfredshed, at udvalget i 2024 fortsatte med at gennemføre foranstaltninger med henblik på at forbedre sin interne forvaltning og modernisere sin administration, strømline sine processer og øge omkostningseffektiviteten; hilser den forbedrede anvendelse af digitale værktøjer velkommen, navnlig bestræbelserne på forenkling, administrativ effektivitet og reduktion af unødvendige interne procedurer; noterer sig på baggrund af spørgeskemaet og årsberetningen de fremskridt, der er gjort i 2024 med hensyn til digitalisering og optimering af arbejdsgange (f.eks. maskinoversættelse til rutineopgaver og udvidelse af Microsoft 365-værktøjer og SharePoint), omkostningsbesparelser i forbindelse med driften og faciliteter (f.eks. fjerntolkning, energibesparende foranstaltninger og en hybrid arbejdsordning), forbedring af effektiviteten (f.eks. gennem genforhandling af kontrakter), forenkling af regler og procedurer (63 ud af 73 projekter er afsluttet) samt en reduktion på 20 % i antallet af procedurer og flere andre foranstaltninger i forbindelse med planen "Going for IMPact!" vedrørende modernisering af udvalgets administration;
24.	understreger, at moderniseringsbestræbelser skal ledsages af en systematisk vurdering af de håndgribelige fordele, der er opnået, herunder målbare gevinster med hensyn til effektivitet, omkostningsbesparelser og behandlingstider; opfordrer derfor udvalget til at fastlægge en metode til at kvantificere disse forbedringer og til at rapportere om dem regelmæssigt;
25.	noterer sig på baggrund af spørgeskemaet og årsberetningen de tiltag og foranstaltninger, som udvalget har truffet med henblik på et forenklet, men stærkt, internt kontrolmiljø; bemærker, at selvevalueringen af den interne kontrol i 2024 fokuserede på den økonomiske forvaltning og de mest relevante aspekter af den interne kontrol for dem, der gennemfører udvalgets budget; bemærker med tilfredshed, at udvalget afsluttede screeningen af mere end 500 følsomme stillinger, hvilket blev fulgt op af risikobegrænsende foranstaltninger, kontrolmekanismer og indførelse af mobilitetsregler i 2024; bemærker, at udvalgets flerårige handlingsplan for revision og forenkling af dets interne kontrolmiljø fortsatte gennem "projektkonvergens", hvilket indebærer en række processer, der fokuserer på overvågning af og rapportering om udvalgets præstation og indvirkning i realtid; der henviser til, at de sidste to af disse processer vedrørende udvalgets årlige aktivitetsrapport og forretningskontinuitet blev gennemført fuldt ud i 2024; bemærker med hensyn til udvalgets nye ramme for intern kontrol, at der også blev nået andre milepæle, herunder oprettelse af brugbare værktøjer til hurtig gennemførelse i tilfælde af en krise, der dækker forskellige områder, som f.eks. IT, kommunikation, finansielle kredsløb og databeskyttelse;
26.	bemærker, at udvalget i 2024 gennemførte en delvist digitaliseret og forenklet procedure for finansielle arbejdsgange og udnævnelse af finansielle aktører; bemærker, at 5,60 % af de transaktioner, der blev kontrolleret forudgående i 2024, blev afvist med henblik på korrektion eller var genstand for negative udtalelser, og at den efterfølgende kontrol fokuserede på finansielle transaktioner (efter den nye metode) og ikke afslørede nogen større problemer; bemærker desuden, at der var et fald i antallet af indberetninger af finansielle undtagelser i forhold til 2023, at der blev registreret to indberetninger af administrative undtagelser for manglende overholdelse af interne procedurer, og at der ikke var nogen verserende retssager vedrørende udbudsafgørelser;
27.	bemærker, at der i 2024 blev indledt tre nye revisioner: om udførelsen af de logistiktjenester, der ydes til udvalgets medlemmer, om optimering af fordelingen af menneskelige ressourcer i Direktoratet for Oversættelse og om hensigtsmæssigheden af udbuds- og kontraktforvaltningen; noterer sig på baggrund af spørgeskemaet de fremskridt, der er gjort med hensyn til igangværende revisioner vedrørende forvaltningen af ledige stillinger, beskyttelsen af personoplysninger og IT-organisationens resultater i de fælles tjenestegrene; opfordrer udvalget til at holde dechargemyndigheden opdateret om de fremskridt, der gøres på disse områder;
Menneskelige ressourcer, ligestilling og personalets trivsel
28.	bemærker, at udvalget ved udgangen af 2024 havde i alt 561 ansatte (udstationerede nationale eksperter, midlertidige, interne og praktikanter ikke medregnet) sammenlignet med 559 i 2023; bemærker, at 73 kontraktansatte sammenlignet med 74 kontraktansatte i 2023 og 102 midlertidigt ansatte sammenlignet med 96 midlertidigt ansatte i 2023 var ansat i udvalget ved udgangen af 2024, hvoraf 22 kontraktansatte havde en tidsubegrænset kontrakt, 51 kontraktansatte havde en tidsbegrænset kontrakt, 49 midlertidigt ansatte var i faste stillinger med tidsbegrænset kontrakt, 50 midlertidigt ansatte havde en tidsubegrænset kontrakt, og tre midlertidigt ansatte havde en midlertidig stilling; bemærker endvidere, at udvalget beskæftigede 39 eksterne tjenesteydere, der arbejdede på stedet; understreger, hvor vigtigt det er at tilbyde faste kontrakter, hvor det er relevant, for at bevare færdigheder, kontinuitet og et produktivt og stabilt arbejdsmiljø, samtidig med at fleksibiliteten og meritbaseret rekruttering bevares i overensstemmelse med operationelle behov; advarer mod overdreven afhængighed af eksterne tjenesteydere; bemærker, at besættelsesgraden for stillingerne i stillingsfortegnelsen i 2024 var på 96,40 % (et fald fra 98 % i 2023), og at personaleudskiftningsgraden var på 7,30 % (en stigning fra 6,60 % i 2023);
29.	bemærker, at udvalget i 2024 havde 51 praktikanter ansat under Cicero-ordningen, og at udvalgets praktikanter modtager en månedlig ydelse og har de samme arbejdsvilkår som personalet, herunder muligheden for telearbejde; understreger på ny, at praktikophold bør aflønnes i overensstemmelse med Europa-Parlamentets beslutning af 14. juni 2023 med henstillinger til Kommissionen om praktikophold af høj kvalitet i Unionen (2020/2005(INL)), hvori der opfordres til, at alle praktikophold i Unionen aflønnes;
30.	bemærker med beklagelse, at udvalget endnu ikke har opnået ligestilling mellem kønnene i ledende stillinger, men anerkender de betydelige fremskridt, der er gjort inden for rammerne af udvalgets femårige strategi og handlingsplan for mangfoldighed og inklusion for 2022-2026; glæder sig over, at en kvinde blev valgt til formand for udvalget i 2025, hvilket bekræfter institutionens tilsagn om at fremme ligestilling mellem kønnene på højeste politiske niveau, og tilskynder udvalget til at fortsætte sine bestræbelser på at øge repræsentationen af kvinder i ledende stillinger, samtidig med at det understreges, at meritter og faglige kvalifikationer fortsat er de primære kriterier for udnævnelse; bemærker, at udvalget ved udgangen af 2024 beskæftigede 57,2 % kvinder og 42,8 % mænd, hvilket er næsten samme fordeling som i 2023; bemærker, at andelen af kvinder i toplederstillinger faldt fra 44,4 % i 2023 til 33,3 % i 2024 (den steg igen til 44,4 % i 2025), og at andelen af kvinder i mellemlederstillinger faldt fra 32,50 % i 2023 til 29,7 % i 2024; noterer sig på baggrund af spørgeskemaet de foranstaltninger, der skal tilskynde til større deltagelse af kvinder i lederroller, herunder gennem målrettede uddannelses- og coachingmuligheder for kvindelige medarbejdere, der ønsker ledende stillinger, og fremme af mere fleksible arbejdsordninger; gentager, at opnåelse af en langsigtet kønsbalance i ledende stillinger er et centralt institutionelt mål, og forventer, at udvalget vedtager en konkret, tidsbestemt handlingsplan med målbare mål, mellemliggende milepæle og årlig rapportering; opfordrer udvalget til at sikre, at fremskridt hen imod ligestilling både overvåges og offentliggøres;
31.	roser udvalget for dets indsats for også at fremme kønsbalancen blandt sine medlemmer, navnlig ved at sende skrivelser til Rådet om ledige stillinger og ved at slå til lyd for de faste repræsentationer og nationale sammenslutninger af lokale og regionale myndigheder, der er involveret i udnævnelsesprocessen; bemærker på baggrund af opfølgningsrapporten, at procentdelen af kvindelige medlemmer i mellemtiden steg fra 23,40 % i 2020 til 28,7 % i 2025; glæder sig over, at udvalgets nye forretningsorden, som trådte i kraft i august 2024, indeholder eksplicitte mål om at forbedre kønsbalancen, navnlig i udvalgets præsidiums sammensætning; opfordrer udvalget til fortsat at fremme kønsbalancen og samtidig sikre, at udnævnelser baseres på meritter, erhvervserfaring og kvalifikationer;
32.	roser udvalget for afholdelsen af en intern udvælgelsesprøve i 2024 for at imødekomme nuværende og fremtidige rekrutteringsbehov, sikre forretningskontinuitet og fastholde erfarent personale og dermed udfylde det hul, der er opstået som følge af manglen på reservelister fra Det Europæiske Personaleudvælgelseskontor (EPSO); bemærker på baggrund af spørgeskemaet, at 72 kandidater var opført på udvalgets reserveliste, hvoraf 46 kandidater allerede var ansat i forskellige lønklasser, både AST og AD, pr. 1. september 2025; forventer som følge heraf et fald i antallet af midlertidigt ansatte og kontraktansatte i udvalget fra 2025;
33.	bemærker, at udvalget som følge af et pilotprojekt om en hybrid arbejdsordning og en personaletilfredshedsundersøgelse, der blev iværksat i 2022, den 1. januar 2024 vedtog en afgørelse, der finder anvendelse fra den 1. februar 2024, og som indeholder bestemmelser om en hybrid arbejdsordning og en individuel ugentlig arbejdsplan for hver medarbejder, mulighed for at arbejde hjemmefra i op til 60 % af medarbejderens arbejdstid (undtagen for personalekategorier, der ikke er forenelige med telearbejde) samt mulighed for at arbejde fra et andet sted end i den by, hvor arbejdsstedet befinder sig, i op til 15 dage om året; anerkender, at disse foranstaltninger har til formål at forbedre balancen mellem arbejdsliv og privatliv, samtidig med at den operationelle effektivitet og personalets tilfredshed opretholdes;
34.	bemærker med tilfredshed, at 89 % af dem, der besvarede personaleundersøgelsen fra 2025, gav udtryk for deres tilfredshed med udvalgets fleksible arbejdsordninger; der henviser til, at sidstnævnte også kan have en indvirkning på antallet af sygedage, som udvalgets personale tager; bemærker på baggrund af opfølgningsrapporten, at den faldende tendens i det samlede antal sygedage fastholdes med 7 303 dage i 2024 sammenlignet med 7 544 dage i 2023, og at antallet af ansatte uden sygeorlov faldt fra 211 (eller 36 % af alle ansatte) i 2023 til 196 (eller 34 % af alle ansatte) i 2024, at antallet af ansatte på sygeorlov i mindre end syv dage steg fra 201 (eller 35 % af alle ansatte) i 2023 til 211 (eller 36 % af alle ansatte) i 2024, og at antallet af ansatte på sygeorlov i en periode på mellem 7,5 og 21 dage steg fra 92 (eller 16 % af alle ansatte) i 2023 til 96 (eller 16 % af alle ansatte) i 2024;
35.	bemærker på baggrund af spørgeskemaet, at antallet af tilfælde af udbrændthed faldt fra 18 i 2023 til 6 i 2024; roser udvalget for dets proaktive tilgang til forebyggelse af udbrændthed ved nøje at overvåge medarbejdere på langtidssygeorlov gennem skræddersyede foranstaltninger, der indebærer regelmæssig kontakt med de pågældende medarbejdere og input fra lægeeksperter; bemærker endvidere, at det i 2024 med succes lykkedes udvalget at reintegrere tre medarbejdere efter et langvarigt fravær som følge af udbrændthed takket være en individualiseret opfølgning på langtidssygemeldinger; glæder sig over udvalgets forebyggende foranstaltninger, der blev truffet i 2024 for at forbedre sundheden og trivslen på arbejdspladsen, som f.eks. at tilbyde personalet møder på stedet med paramedicinske specialister (fysioterapeuter, osteopater, undervisere ansat under en rammekontrakt) og tilrettelægge bevidstgørelseskonferencer om sundhed;
36.	bemærker, at udvalget i 2024 i overensstemmelse med sin afgørelse af 26. april 2021 om beskyttelse af værdigheden på arbejdspladsen, håndtering af konflikter og bekæmpelse af chikane fortsatte med at øge bevidstheden om de foranstaltninger, der er truffet for at forebygge og bekæmpe chikane på arbejdspladsen, navnlig gennem særlig vejledning, intern kommunikation (HR-nyhedsbrev hver anden uge) og afholdelse af flere informationsmøder for medarbejdere og ledere, herunder obligatorisk uddannelse i etik og integritet; bemærker, at udvalget registrerede fire nye sager om påstået chikane i 2024, mens én sag vedrørte seksuel chikane, og én sag blev indbragt for det belgiske politi gennem en formel klage; bemærker, at de fastlagte procedurer (foreløbig vurdering, administrativ undersøgelse, forebyggende foranstaltninger osv.) blev anvendt, og opfordrer udvalget til at holde dechargemyndigheden underrettet om resultatet af disse sager;
37.	roser udvalget for at sikre, at personer med handicap kan få adgang til eller bruge alle udvalgets digitale produkter ved at anvende retningslinjerne for webindholds tilgængelighed; bemærker i denne forbindelse, at udvalgets HReForms-platform i 2024 blev opgraderet med tilgængelighed som et centralt krav med funktioner, der bl.a. omfatter forbedret farvekontrast, tastaturnavigation og alternativ tekst; bemærker med tilfredshed, at udvalget betaler for indkvartering af kandidater med handicap og dermed sikrer retfærdige udvælgelsesprocedurer;
38.	bemærker, at udvalget i 2024 beskæftigede personale, der repræsenterede alle EU-nationaliteter (og én medarbejder med ukrainsk statsborgerskab), og at visse nationaliteter var overrepræsenteret; glæder sig over udvalgets bestræbelser på at afbalancere den geografiske fordeling blandt sit personale i 2024 gennem målrettede outreachinitiativer, der tiltrækker kandidater fra underrepræsenterede lande; bemærker, at sådanne initiativer omfattede øget brug af digitale platforme og sociale medier for at øge synligheden af ledige stillinger, direkte samarbejde med medlemsstaternes faste repræsentationer, præsentationer for målgrupper for at tilskynde til deltagelse i udvalgets udvælgelsesprocedurer og analyse af ansøgningstendenser; bemærker, at disse foranstaltninger allerede førte til et positivt resultat i 2024, som f.eks. et øget antal modtagne jobansøgninger, herunder fra underrepræsenterede lande; glæder sig desuden over udvalgets samarbejde med EPSO og andre EU-institutioner om at diversificere kandidatpuljen, udveksle bedste praksis og koordinere bestræbelserne på at afhjælpe mangler i repræsentationen i hele Unionens forvaltning; opfordrer udvalget til fortsat at træffe foranstaltninger, der sigter mod en mere afbalanceret geografisk fordeling, herunder på ledelsesniveau, og til at holde dechargemyndigheden underrettet om tendenserne i de jobansøgninger, som udvalget modtager fra den ene periode til den anden;
39.	hilser den stærke og strukturerede sociale dialog om organisatoriske forandringsprocesser i løbet af 2024 velkommen; opfordrer udvalget til at opretholde og yderligere styrke den systematiske inddragelse af personalerepræsentanter i reformer vedrørende bl.a. digitalisering, intern omstrukturering og nye arbejdsmetoder;
Etiske rammer og gennemsigtighed
40.	glæder sig over det arbejde, som udvalget udførte i 2023 for at samle etiske regler og praksisser i én enkelt etisk retlig ramme (afgørelse nr. 157/2023), der bl.a. omfatter disciplinærprocedurer, værdighed på arbejdspladsen, konfliktstyring, bekæmpelse af chikane, eksterne aktiviteter og whistleblowing; bemærker, at 2024 var det første år for gennemførelsen af denne nye ramme; bemærker, at udvalget i 2024 hyppigt tilbød obligatoriske kurser om etik og integritet, whistleblowing og forebyggelse af interessekonflikter til forskellige personalegrupper, herunder nytilkomne, ledere og personale generelt;
41.	bemærker, at udvalget ikke indberettede nogen sager til og ikke var genstand for nogen undersøgelse foretaget af Det Europæiske Kontor for Bekæmpelse af Svig (OLAF), Den Europæiske Anklagemyndighed (EPPO) eller Den Europæiske Ombudsmand i 2024;
42.	minder om, at udvalget vedtog reglement nr. 6/2023 af 4. juli 2023 om gennemsigtighedsforanstaltninger, der fokuserer på medlemmer, der varetager formandskab, og ordførere; der henviser til, at sådanne foranstaltninger vedrører opfordringen til medlemmer, der varetager formandskab, og ordførere om kun at mødes med interesserepræsentanter, der er registreret i åbenhedsregistret, og til at offentliggøre eventuelle møder med interesserepræsentanter, som de afholder i deres egenskab af udvalgsmedlemmer; bemærker, at et udvalgsmedlem i 2024 rapporterede om et møde med en interesserepræsentant; roser i den forbindelse udvalget for formelt at have tilsluttet sig EU's åbenhedsregister den 1. januar 2024;
43.	noterer sig på baggrund af spørgeskemaet de principper og mekanismer, som udvalget gennemførte i 2024 for at fremme gennemsigtighed på tværs af forskellige områder såsom budgetmæssig og økonomisk forvaltning, rapportering, revisionssamarbejde, HR, offentlige udbud, aktindsigt og forvaltning af fortegnelser;
44.	glæder sig over udvalgets fornyede bestræbelser på at opdage og forebygge interessekonflikter i 2024; bemærker, at udvalget takket være sin afgørelse nr. 157/2023 definerede begrebet interessekonflikt og har indført en mekanisme til at opdage og forhindre sådanne konflikter, idet personalet har pligt til at erklære, hvorvidt der eventuelt kan foreligge en interessekonflikt (potentiel eller mulig), ved at udfylde en formular på forskellige centrale tidspunkter i deres karriere eller erhvervsmæssige aktiviteter; bemærker med tilfredshed på baggrund af spørgeskemaet, at de årlige oplysninger om tidligere højtstående tjenestemænds beskæftigelsesaktiviteter offentliggøres på en gennemsigtig måde på udvalgets websted, og at de har forbud mod at udøve lobbyvirksomhed over for udvalget i de første 12 måneder efter, at de har forladt deres stillinger i udvalget;
45.	bemærker på baggrund af spørgeskemaet, at der ikke blev konstateret interessekonflikter i udvalget i 2024; bemærker ikke desto mindre, at et udvalgsmedlem gav udtryk for bekymring over en potentiel interessekonflikt som følge af modtagelse af betaling for udarbejdelse af en teknisk støtteundersøgelse for et medlem af Parlamentet eller en politisk gruppe i Parlamentet; glæder sig over den bekræftelse, der blev modtaget under dechargeproceduren, ifølge hvilken det pågældende udvalgsmedlem rent faktisk ikke accepterede den pågældende opgave;
46.	bemærker, at der ikke blev indberettet nogen tilfælde af whistleblowing til udvalget i 2024; bemærker, at udvalget ikke vedtog nye foranstaltninger vedrørende whistleblowing i 2024 og fortsatte med at forlade sig på de foranstaltninger, der har været gældende siden 2015, og fremme dem gennem kurser i etiske anliggender og bevidstgørelse; støtter regelmæssige obligatoriske kurser i etik både for medarbejderne og lederne;
47.	bemærker, at udvalget har en række foranstaltninger og tiltag til bekæmpelse af svig, som finder anvendelse på dets medlemmer og dets personale, og som er blevet gennemført af forskellige tjenester; beklager, at der i 2024 ikke var nogen strategi til bekæmpelse af svig; bemærker ikke desto mindre på baggrund af spørgeskemaet, at udvalget i 2025 vedtog en konsolideret ramme for bekæmpelse af svig, som udgør et mellemliggende skridt i udviklingen af en omfattende strategi for bekæmpelse af svig, og at den metode, der anvendes til dette mål, vil blive fastlagt af OLAF; opfordrer indtrængende udvalget til at prioritere den fulde udvikling og gennemførelse af denne strategi, herunder foranstaltninger til risikovurdering, forebyggelse, afsløring og opfølgning; opfordrer udvalget til at holde dechargemyndigheden underrettet om dette spørgsmål;
Digitalisering, cybersikkerhed og databeskyttelse
48.	bemærker, at udvalgets og EØSU's samlede IT-budget var på 13,70 mio. EUR i 2024 sammenlignet med 12,70 mio. EUR i 2023, dvs. et fald på ca. 7,90 %, og at 760 000 EUR af dette budget (eller ca. 6 %) blev anvendt til cybersikkerhed i 2024;
49.	bemærker på baggrund af spørgeskemaet, at Direktoratet for Innovation og Informationsteknologi i 2024 gennemførte en ny flerårig digital strategi for 2024-2026, som prioriterer forvaltning af digitale fortegnelser, elektroniske arbejdsgange, e-signaturer og cloudbaserede løsninger og fokuserer på fire flagskibsprogrammer – M365 Digital Workplace, ARES, EdiT og Cybersecurity – for at forbedre samarbejdet, automatiseringen og den institutionelle modstandsdygtighed; fremhæver fremskridtene med M365-programmet, herunder migrationsplanlægningen til SharePoint Online, udrulningen af Windows 11- og M365-applikationer og udviklingen af en AI-strategi med en køreplan for pilotprojektet M365 Copilot i 2025; bemærker, at udvalget begyndte at anvende HAN-dokumentforvaltningssystemet og gjorde fremskridt hen imod vedtagelsen af EdiT XML-editoren til udarbejdelse af lovgivning; glæder sig over overgangen til cybersikkerhed som et fælles ansvar med nye uddannelsesinitiativer og en flerårig plan, der er i overensstemmelse med Unionens standarder; anerkender forbedringer inden for forvaltning af fortegnelser, infrastruktur og sikre kommunikationsværktøjer, herunder SECABC-e-mail, SACHA-dataoverførsel og endpointstyringssystemer; bemærker med tilfredshed, at udvalget har gjort fortsatte fremskridt med digital innovation, herunder overgangen til et fuldt papirløst og cybersikkert arbejdsmiljø; roser arbejdsplanen for "Regionernes hus" 2025-2027 for at prioritere den digitale omstilling med henblik på at opbygge en moderne, fleksibel og digitalt drevet institution;
50.	bemærker, at udvalget gradvist indførte et pilotprojekt om kunstig intelligens kaldet "Panoramic AI", der skaber et centralt knudepunkt, som strømliner adgangen til komplekst indhold fra 2024; bemærker endvidere, at udvalget aktivt har anvendt Kommissionens AI-værktøjer til oversættelse, resuméer osv. og har deltaget som pilotbruger for at teste AI-pilotløsningen GPT@JRC; bemærker på baggrund af spørgeskemaet, at udvalgets retningslinjer for kunstig intelligens, der blev vedtaget i 2023, fastsatte et referencescenarie for, hvordan personalet kan eksperimentere med kunstig intelligens, for gennemførelsen af Europa-Parlamentets og Rådets forordning (EU) 2024/1689[footnoteRef:12], der trådte i kraft i august 2024, og for udvikling af virksomhedsalternativer, der er i overensstemmelse med databeskyttelsesstandarder og etiske standarder; glæder sig i denne forbindelse over afholdelsen af informationsmøder for personalet for at forklare retningslinjerne for kunstig intelligens, offentliggørelsen af et notat om AI-færdigheder for personalet og afholdelsen af workshopper for at øge bevidstheden om kunstig intelligens i 2024 og tilskynder til, at denne praksis videreføres, herunder tilrettelæggelse af regelmæssige kurser i sikker, etisk og effektiv anvendelse af kunstig intelligens og regelmæssige kurser i cybersikkerhed; anerkender merværdien af AI-værktøjer, der øger den personlige produktivitet, som f.eks. M365 Copilot, og af at integrere AI-kapaciteter i IT-støtteværktøjer; understreger, at anvendelsen af kunstig intelligens skal ske ved at garantere strenge principper for etisk anvendelse, gennemsigtighed, databeskyttelse, menneskeligt tilsyn og beskyttelse mod algoritmisk forudindtagethed eller misbrug; [12:  	Europa-Parlamentets og Rådets forordning (EU) 2024/1689 af 13. juni 2024 om harmoniserede regler for kunstig intelligens og om ændring af forordning (EF) nr. 300/2008, (EU) nr. 167/2013, (EU) nr. 168/2013, (EU) 2018/858, (EU) 2018/1139 og (EU) 2019/2144 samt direktiv 2014/90/EU, (EU) 2016/797 og (EU) 2020/1828 (forordningen om kunstig intelligens) (EUT L, 2024/1689, 12.7.2024, ELI: http://data.europa.eu/eli/reg/2024/1689/oj).] 

51.	bemærker på baggrund af spørgeskemaet, at udvalget efter en proceduremæssig fejl ved udskiftningen af sin databeskyttelsesrådgiver uden forudgående samtykke fra Den Europæiske Tilsynsførende for Databeskyttelse (EDPS) erkendte fejlen og traf korrigerende foranstaltninger; anerkender, at overførslen af funktionen som databeskyttelsesrådgiver til Den Juridiske Tjeneste var baseret på en intern revisors anbefaling; bemærker, at udvalget genindsatte den tidligere databeskyttelsesrådgiver og formelt anmodede om EDPS' samtykke til den nye udnævnelse for at sikre fuld overholdelse;
52.	bemærker på baggrund af spørgeskemaet, at udvalget ikke oplevede nogen vellykkede cyberangreb i 2024, da de eksisterende detektions- og forebyggelsesforanstaltninger effektivt indeholdt alle forsøg på trusler; bemærker, at udvalget traf flere foranstaltninger for at styrke sin ramme for cybersikkerhed og databeskyttelse ved at holde sig ajour med den seneste udvikling og bedste praksis på disse områder i 2024; bemærker, at nogle af disse foranstaltninger omfattede deltagelse af relevant personale i arrangementet "Personal Data Breach Awareness in Cybersecurity Incident Handling", der blev afholdt af Den Europæiske Unions Agentur for Cybersikkerhed (ENISA) og EDPS, deltagelse i den europæiske måned for cybersikkerhed 2024 og oplysningsmøder og personlige introduktionskurser for personalet, navnlig for nytilkomne; tilskynder til, at denne praksis videreføres, herunder tilrettelæggelse af regelmæssige kurser i cybersikkerhed; glæder sig endvidere over indførelsen af tofaktorautentificering for at forbedre adgangssikkerheden, migrationen af udvalgets webstedsindholdsstyringssystem til en ny platform (Drupal), der sikrer øget modstandsdygtighed og tilpasningsevne, og det fortsatte tætte samarbejde med CERT-EU om trusselsovervågning i realtid og beskyttelse mod distribuerede DDoS-angreb; bemærker, at Direktoratet for Innovation og Informationsteknologi iværksatte et program for digital omstilling og cybersikkerhedsomstilling i overensstemmelse med EU-standarder og internationale standarder, herunder Europa-Parlamentets og Rådets forordning (EU, Euratom) 2023/2841[footnoteRef:13], NIST-rammen for cybersikkerhed og Open Worldwide Application Security Project (OWASP), der har til formål at styrke modstandsdygtigheden, risikostyringen, databeskyttelsen og andre aspekter af forvaltningen i hele udvalget; [13:  	Europa-Parlamentets og Rådets forordning (EU, Euratom) 2023/2841 af 13. december 2023 om foranstaltninger til sikring af et højt fælles cybersikkerhedsniveau i Unionens institutioner, organer, kontorer og agenturer (EUT L, 2023/2841, 18.12.2023, ELI: http://data.europa.eu/eli/reg/2023/2841/oj).] 

Bygninger
53.	bemærker, at udvalgets budget for bygninger og dermed forbundne omkostninger (bevillinger for det pågældende år) i 2024 var på 18,963 mio. EUR (sammenlignet med 18,594 mio. EUR i 2023) med en gennemførelsesgrad for betalinger på 92 % (sammenlignet med 93,70 % i 2023); bemærker med tilfredshed, at udvalget opnåede besparelser på 108 000 EUR i rengøringstjenester i perioder, hvor der var færre personer til stede i udvalgets bygninger;
54.	noterer sig på baggrund af årsberetningen udvalgets konklusion om, at en af dets vigtigste prioriteter, der blev fastsat i 2017, nemlig "geografisk koncentration af bygningerne", er blevet opnået; noterer sig udvalgets synspunkt om, at den vellykkede gennemførelse af den nye hybride arbejdsordning danner grundlag for yderligere omkostningsbesparelser gennem reduktion af kontorarealet; bemærker i denne forbindelse, at udvalget ved udgangen af 2024 iværksatte SPaCES-projektet for at ændre både arbejdsmetoder og arbejdspladser i udvalget, herunder ved at ændre indretningen af lokalerne, hvor det første skridt i dette projekt er at flytte personalet i B100-Bygningen; bemærker, at lejemålet for denne bygning i henhold til en fælles afgørelse truffet af udvalget og EØSU ophører i august 2026; anmoder udvalget om at holde dechargemyndigheden underrettet om de fremskridt, der gøres i denne sag;
55.	bemærker, at renoveringsarbejdet i VMA-Bygningen fortsatte i 2024; bemærker på baggrund af opfølgningsrapporten, at investeringer i intelligente teknologier, der er installeret i VMA, vil sikre fremtidssikrede fleksible kontorlokaler og optimal brugerkomfort på forskellige niveauer, hvilket vil bidrage til yderligere reduktioner af energiforbruget på ca. 13 000 EUR om året (baseret på de gennemsnitlige el- og gaspriser i 2023);
56.	glæder sig over udvalgets og EØSU's tilsagn om systematisk at anvende princippet om "design for alle" på deres infrastruktur og sikre adgang til deres bygninger gennem design; bemærker, at udvalget iværksatte en række forskellige foranstaltninger for at sikre adgang til deres bygninger, herunder elevatorer, for personer med forskellige former for handicap (kørestolsbrugere, blinde og synshæmmede, døve, ældre med muskulære eller vaskulære problemer);
Miljø og bæredygtighed
57.	bemærker, at udvalget fortsatte med at gennemføre en række grønne praksisser i 2024, bl.a. investeringer i innovative energieffektive belysningssystemer, energimålere, sensorer installeret i kritiske faciliteter til overvågning af CO2-niveauer, regulering af bygningstemperaturer (klimaanlæg, opvarmning) afhængigt af perioden på året og køb af 100 % grøn elektricitet; bemærker, at udvalget anvender miljøkriterier i alle udbudsprocedurer og bæredygtighedsklausuler for udbud på over 25 000 EUR samt skræddersyede klausuler for udbud med stor indvirkning på miljøet, eller når de overstiger 60 000 EUR; bemærker med tilfredshed, at udvalget integrerer miljøaspekter i sit risikostyringssystem og sine centrale forretningsprocesser og har udpeget kontaktpunkter for miljøledelse og miljørevision (EMAS);
58.	påskønner udvalgets tilsagn om at fremme en bæredygtig mobilitetspolitik for sit personale; bemærker i denne forbindelse, at udvalget i 2024 indførte en fast cykelgodtgørelse på 100 EUR for ansatte, der bruger en cykel som deres primære pendlermiddel, udvidede sin cykelparkeringskapacitet og arrangerede morgenmad og quizzer om mobilitetstemaer; bemærker på baggrund af spørgeskemaet, at personalet fra 2024 kan anmode om udbetaling af 50 % af abonnementsomkostningerne for togrejser på anden klasse (op til en maksimal afstand på 60 km);
59.	bemærker med tilfredshed på baggrund af spørgeskemaet, at udvalgets energiforbrug takket være dets energibesparelsesforanstaltninger blev reduceret med ca. 3-4 % i 2024 sammenlignet med 2022; bemærker, at udvalget har overgået EMAS-målene for 2024 på alle områder (elektricitet, gas, vand, affald, affaldssortering, papir til kontorbrug, CO2-emissioner) med 2019 som referenceår; bemærker, at forbruget af vand og papir steg en smule med henholdsvis 14 % og 1 % i forhold til 2023, mens kulstofemissionerne fra udvalgets administrative aktiviteter faldt med 4,3 %, og forbruget af elektricitet og gas faldt med henholdsvis 5 % og 1 %, ligesom affaldsproduktionen også faldt med 12 % i 2024;
Interinstitutionelt samarbejde 
60.	glæder sig over fornyelsen i 2024 af udvalgets samarbejdsaftaler med Parlamentet og Kommissionen, der danner grundlag for udvalgets stærkere institutionelle inddragelse i alle faser af Unionens lovgivningsproces om forskellige politikker (såsom regional udvikling, klimapolitik og social samhørighed), der rækker ud over politikker, som der længe har været samarbejde om; bemærker, at disse aftaler også indeholder strengere bestemmelser om samarbejde om territoriale konsekvensanalyser; bemærker med tilfredshed på baggrund af spørgeskemaet, at udvalgets Formandskonference den 13. oktober 2024 mødtes med Parlamentets næstformand med ansvar for forbindelserne med udvalget for at drøfte en styrkelse af samarbejdet ved bl.a. at tilskynde til praksis med fælles møder, navnlig på udvalgs- og ordførerniveau, inddragelse af udvalget i trepartsdrøftelser og logistisk samarbejde under arbejdet i Parlamentets SPAAK-Bygning; bemærker, at udvalgets medlemmer i 2024 også mødtes med Rådet og de faste repræsentationer og deltog i arrangementer tilrettelagt af Rådets formandskab for at sikre, at udvalgets holdninger afspejles i Unionens lovgivning;
61.	glæder sig over de budgetmæssige og administrative besparelser, der er opnået gennem det interinstitutionelle samarbejde, og navnlig det tætte samarbejde, der er etableret på administrativt plan med EØSU, som udvalget deler lokaler og fælles tjenester med inden for oversættelse, infrastruktur, lægetjenester, catering, logistik og IT, samt et fælles databeskyttelsesregister med 470 medarbejdere og mere end 68 mio. EUR (140 mio. EUR, hvis lønrelaterede omkostninger medregnes), som de to institutioner har lagt sammen i 2024; glæder sig over, at disse besparelser blev omdirigeret til udvalgets politiske aktiviteter og dermed styrkede dets kapacitet til at opfylde sit mandat; anerkender, at effektivitetsgevinster og budgetbesparelser som følge af samarbejdet mellem de to institutioner er betydelige og anslås til et tocifret millionbeløb i euro om året sammenlignet med, hvis hvert udvalg drev disse tjenester uafhængigt; gentager sin opfordring til så vidt muligt at udvide dette samarbejde ved at oprette en fælles administration for de fælles tjenester og holde de tjenester og den enhed, der er ansvarlige for deres centrale uafhængige mandater, adskilt; opfordrer udvalget og EØSU til at fortsætte deres bestræbelser på at udvikle yderligere samarbejde og synergier;
62.	glæder sig over udvalgets stræben efter synergier ved at købe tjenester fra andre institutioner gennem serviceleveranceaftaler og ved at deltage i interinstitutionelle koordineringsorganer og interinstitutionelle udbudsprocedurer; bemærker, at udvalget opnåede betydelige synergier inden for arrangementer og kommunikation ved sammen med Kommissionen at tilrettelægge den europæiske uge for regioner og byer og med bl.a. Parlamentet, Rådet og Kommissionen den årlige konference for offentlige kommunikatorer kaldet "EuroPCom" i 2024; glæder sig over sammenlægningen i 2024 af udvalgets europæiske netværk af lokal- og regionalpolitikere og Kommissionens netværk "Building Europe with Local Councillors" til et enkelt EU-netværk af lokalpolitikere, der forvaltes i fællesskab;
63.	bemærker, at udvalget samarbejder med Kommissionen (mod et årligt gebyr) om håndteringen af HR-spørgsmål og anvendelsen af forskellige IT-platforme til økonomisk forvaltning og HR, og at Kommissionen i 2024 medtog udvalgets IT-system kaldet LORDIMAS som et centralt IT-værktøj til måling af byers digitale omstilling; bemærker endvidere, at udvalget afholder sine plenarmøder i Parlamentets og Kommissionens lokaler for at kompensere for den manglende kapacitet i sine egne konferencelokaler og køber tolketjenester fra disse to institutioner;
Kommunikation
64.	bemærker, at udvalgets kommunikationsaktiviteter fokuserer på forholdet til pressen, tilrettelæggelse af arrangementer og digitalt indhold samt sociale medier med et samlet budget (bevillinger for det pågældende år) på ca. 2,3 mio. EUR i 2024, dvs. ca. 500 000 EUR mindre end i 2023; noterer sig på baggrund af opfølgningsrapporten, at underfinansieringen af kommunikationsaktiviteter gør udvalget afhængigt af overførsler ved årets udgang og C8-bevillinger, hvilket forklarer den lave budgetgennemførelsesgrad (48,20 %) for C1-bevillinger og den høje udnyttelsesgrad (98,90 %) for C8-bevillinger i 2024 for så vidt angår budgetpost 2 6 ("Ekspertise og [...] fordeling");
65.	bemærker med tilfredshed udvalgets resultater med hensyn til at fremme Unionens politikker og programmer på lokalt og regionalt plan, forbedre rækkevidden af dets rådgivende arbejde og øge dets synlighed og gennemslagskraft; bemærker, at udvalget i 2024 organiserede, var vært for eller støttede 33 lokale dialoger om EU, 53 EURegionsWeek-møder og 47 arrangementer; bemærker navnlig det 10. europæiske topmøde for regioner og byer, der formede dagsordenen for Unionens fremtid, med mere end 7 000 deltagere, den europæiske uge for regioner og byer, der drøftede samhørighedsfondene i den næste FFR, med mere end 2 500 deltagere, den 11. konference om nærhedsprincippet, der drøftede bedre regulering og nærhedsprincippet i forbindelse med den næste FFR, programmet for unge folkevalgte politikere (YEP-programmet) for 2024 med mere end 150 deltagere fra alle medlemsstater og otte kandidatlande samt den 15. udgave af den europæiske konference om offentlig kommunikation (EuroPCom), der omhandlede kunstig intelligens og nye tendenser inden for offentlig kommunikation, med 3 200 deltagere og seere fra 55 lande; bemærker, at udvalget også har fremmet sit arbejde og sine synspunkter 74 gange på møder eller arrangementer, der involverede andre EU-institutioner;
66.	roser udvalget for dets indsats for at forbedre tilgængeligheden og den historiske bevaring af dets oplysninger ved at gøre alle sine dokumenter og publikationer tilgængelige på ét centralt sted via Publikationskontorets widgets, der blev gennemført på udvalgets eksterne websted i 2024, indføre den AI-drevne platform Panoramic-AI, der gav forbedret brugervenlig adgang til institutionelt indhold (relevante dokumenter, præsentationer, drøftelser) i 2024, migrere udvalgets fuldstændige arkiv over eksterne pressemeddelelser og nyheder til nyhedsrummet i Generaldirektoratet for Kommunikationsnet, Indhold og Teknologi og for første gang overføre udvalgets historiske arkiver til Unionens historiske arkiver i Firenze;
67.	anerkender på baggrund af effektrapporten og årsberetningen udvalgets bidrag til Parlamentets kommunikationskampagne i forbindelse med valget til Europa-Parlamentet i 2024 ved at engagere et netværk af 750 unge folkevalgte politikere, promovere Parlamentets materiale, producere videoer med udvalgsmedlemmer for at tilskynde til at stemme, dedikere en webside på udvalgets websted og producere andet visuelt indhold, der blev promoveret på sociale medier, og som nåede ud til næsten 5 millioner konti; glæder sig over disse bestræbelser på at inddrage et bredt og mangfoldigt publikum i hele Unionen og øge bevidstheden om valget til Europa-Parlamentet i 2024; understreger, at et sådant interinstitutionelt samarbejde om Unionens politikker, navnlig om Parlamentets arbejde, er afgørende for at nå ud til borgerne i alle Unionens regioner, styrke den demokratiske deltagelse og øge Unionens demokratiske legitimitet;
68.	noterer sig på baggrund af årsberetningen udvalgets succes med hensyn til at nå ud til medierne, således som det fremgår af de overordnede parametre for 2024, som f.eks. en stigning på 28 % i antallet af besøgende på internettet, en stigning på 11,60 % i antallet af følgere og en stigning på 16 % i organisk digitalt engagement;
69.	bemærker, at udvalget ikke deltog i arrangementet under romaugen i 2024;
70.	fremhæver overordnet set, at udvalgets kommunikationsstrategi tager sigte på at styrke dets institutionelle synlighed og politiske status som det repræsentative organ for Unionens regioner, byer og kommuner og på at fremhæve dets medlemmers rolle med hensyn til at forbinde Unionens politikker med borgerne på lokalt og regionalt plan.

